ΚΑΝΟΝΙΣΜΟΣ (ΕΟΚ) αριθ. 845/72 ΤΟΥ ΣΥΜΒΟΥΛΙΟΥ της 24ης Απριλίου 1972 περί ειδικών μέτρων για την προώθηση της εκτροφής μεταξοσκωλήκων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής,

Εκτιμώντας:

ότι ο κανονισμός (ΕΟΚ) αριθ. 827/68 του Συμβουλίου της 28ης Ιουνίου 1968 περί κοινής οργανώσεως αγοράς για ορισμένα προϊόντα, που περιλαμβάνονται στο παράρτημα II της συνθήκης(1), καθορίζει τα μέτρα τα οποία διέπουν τις συναλλαγές μεταξοσκωλήκων και μεταξοσπόρου, χωρίς όμως να προβλέπει μέτρα στηρίξεως στο εσωτερικό της Κοινότητος- ότι η εκτροφή μεταξοσκωλήκων παίζει σημαντικό ρόλο στην οικονομία ορισμένων περιοχών της Κοινότητος- ότι η δραστηριότητα αυτή αποτελεί πηγή συμπληρωματικών εισοδημάτων για τους γεωργούς των περιοχών αυτών- ότι επομένως, πρέπει να υιοθετηθούν κατάλληλα μέτρα ώστε να συμβάλλουν στην εξασφάλιση δικαίου εισοδήματος στους εκτροφείς μεταξοσκωλήκων-

ότι, για το σκοπό αυτό, είναι αναγκαίο να καταστεί δυνατή η λήψη μέτρων για τη διευκόλυνση της προσαρμογής της προσφοράς στις απαιτήσεις της αγοράς και να χορηγηθεί ενίσχυση για την εκτροφή μεταξοσκωλήκων σε αντικατάσταση κάθε εθνικού καθεστώτος ενισχύσεως για το προϊόν αυτό- ότι, λαμβανομένων υπόψη των χαρακτηριστικών της εκτροφής αυτής, πρέπει να προβλεφθεί για την ενίσχυση αυτή σύστημα κατ' αποκοπή καθορισμού ανά χρησιμοποιούμενο κουτί μεταξοσπόρου-

ότι πρέπει να προβλεφθεί η χρηματοδοτική ευθύνη της Κοινότητος για τις δαπάνες στις οποίες υποβάλλονται τα Κράτη μέλη, λόγω των υποχρεώσεων που προκύπτουν από την εφαρμογή του παρόντος κανονισμού σύμφωνα με τις κανονιστικές διατάξεις περί χρηματοδοτήσεως της κοινής γεωργικής πολιτικής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την ενθάρρυνση των επαγγελματικών και διεπαγγελματικών πρωτοβουλιών που διευκολύνουν την προσαρμογή της προσφοράς στις απαιτήσεις της αγοράς, δύνανται να ληφθούν κοινοτικά μέτρα με σκοπό τη βελτίωση της ποιότητος για τους μεταξοσκώληκες της κλάσεως 01.06 Γ του Κοινού Δασμολογίου και για το μεταξόσπορο της κλάσεως 05.15 Β του Κοινού Δασμολογίου.

2. Οι διατάξεις της παραγράφου 1, εφ' όσον αναφέρονται στους στόχους που ορίζονται στο άρθρο 39 παράγραφος 1 υπό α) της συνθήκης, δύνανται να εφαρμόζονται στα πλαίσια κοινής δράσεως, κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70 του Συμβουλίου της 21ηςΑπριλίου 1970 περί χρηματοδοτήσεως της κοινής γεωργικής πολιτικής(2).

Άρθρο 2

1. Από την περίοδο εκτροφής 1972/1973, καθορίζεται ενίσχυση για τους μεταξοσκώληκες που εκτρέφονται στην Κοινότητα. Η ενίσχυση αυτή, ενιαίου ποσού σε ολόκληρη την Κοινότητα, καθορίζεται κάθε έτος πριν από την 1η Αυγούστου για την περίοδο εκτροφής που αρχίζει το επόμενο έτος. Εν τούτοις, το ποσό της ενισχύσεως για την περίοδο εκτροφής 1972/1973 καθορίζεται πριν από την 1η Ιουνίου 1972.

2. Το ποσό της ενισχύσεως καθορίζεται ανά χρησιμοποιούμενο κουτί μεταξοσπόρου, με τρόπο ώστε να συμβάλλει στην εξασφάλιση δικαίου εισοδήματος στον εκτροφέα μεταξοσκωλήκων, λαμβανομένης υπόψη της καταστάσεως της αγοράς κουκουλίων και της ακατέργαστης μετάξης, της προβλεπομένης εξελίξεώς της και της πολιτικής των εισαγωγών.

Η ενίσχυση χορηγείται στους εκτροφείς μεταξοσκολήκων για τα χρησιμοποιούμενα κουτιά μεταξοσπόρου υπό τον όρο ότι:

- τα κουτιά αυτά περιέχουν μια ελάχιστη ποσότητα μεταξοσπόρων, η οποία θα καθορισθεί, και

- ότι η εκτροφή μεταξοσκωλήκων έχει αποπερατωθεί επιτυχώς.

3. Το ποσό της ενισχύσεως καθορίζεται σύμφωνα με τη διαδικασία που προβλέπεται στο άρθρο 43 παράγραφος 2 της συνθήκης.

4. Το Συμβούλιο θεσπίζει, προτάσει της Επιτροπής, σύμφωνα με τη διαδικασία ψηφοφορίας που προβλέπεται στο άρθρο 43 παράγραφος 2 της συνθήκης, τους γενικούς κανόνες εφαρμογής του παρόντος άρθρου.

5. Οι λεπτομέρειες εφαρμογής του παρόντος άρθρου καθορίζονται σύμφωνα με τη διαδικασία που προβλέπεται στο άρθρο 12 του κανονισμού (ΕΟΚ) αριθ. 1308/70 του Συμβουλίου της 29ης Ιουνίου 1970 περί κοινής οργανώσεως αγοράς στον τομέα του λίνου και της καννάβεως(3).

Άρθρο 3

Η περίοδος εκτροφής του μεταξοσκώληκος αρχίζει την 1η Απριλίου κάθε έτους και λήγει την 31η Μαρτίου του επομένου έτους.

Άρθρο 4

Τα Κράτη μέλη και η Επιτροπή ανακοινώνουν αμοιβαία τα απαιτούμενα στοιχεία για την εφαρμογή του παρόντος κανονισμού. Τα στοιχεία αυτά καθορίζονται σύμφωνα με τη διαδικασία που προβλέπεται στο άρθρο 12 του κανονισμού (ΕΟΚ) αριθ. 1308/70.

Οι λεπτομέρειες ανακοινώσεως και διαδόσεως των στοιχείων αυτών καθορίζονται σύμφωνα με την ίδια διαδικασία.

Άρθρο 5

Οι κανονιστικές διατάξεις περί χρηματοδοτήσεως της κοινής γεωργικής πολιτικής εφαρμόζονται στο καθεστώς των προϊόντων που αναφέρονται στο άρθρο 1

Άρθρο 6

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 24 Απριλίου 1972.

Για το Συμβούλιο

Ο Πρόεδρος

G. THORN

(1) ΕΕ αριθ. Ν 151 της 30.6.1968, σ. 16.

(2) ΕΕ αριθ. Ν 94 της 28.4.1970, σ. 13.

(3) ΕΕ αριθ. Ν 146 της 4.6.1970, σ. 1.